ÚVOD
(1)	TVORBA NÁVRHU ROZPOČTU
A.	METODICKÁ SPRÁVNOSŤ PREDLOŽENÉHO NÁVRHU ROZPOČTU
B.	ZÁKLADNÁ CHARAKTERISTIKA NÁVRHU ROZPOČTU
(2)	ROZPOČET MESTA KOŠICE
A.	PLNENIE PRÍJMOVEJ ČASTI ROZPOČTU
B.	ČERPANIE FINANČNÝCH ZDROJOV ROZPOČTU
C.	FINANČNÉ OPERÁCIE
(3)	BEŽNÝ ROZPOČET MESTA KOŠICE
A.	BEŽNÉ PRÍJMY
1)	Daňové príjmy – hlavná kategória 100
2)	Nedaňové príjmy - hlavná kategória 200
B.	Cudzie finančné zdroje – granty a transfery – hlavná kategória 300
C.	BEŽNÉ VÝDAVKY - hlavná kategória 600
(4)	KAPITÁLOVÝ ROZPOČET
a)	KAPITÁLOVÉ PRÍJMY – hlavná kategória - 230, 320
b)	KAPITÁLOVÉ VÝDAVKY – hlavná kategória – 700, 720
(5)	FINANČNÉ OPERÁCIE
a)	Príjmové finančné operácie – finančné aktíva a pasíva
b)	Výdavkové finančné operácie – finančné aktíva a pasíva
(6)	PROGRAMOVÝ ROZPOČET NA ROKY 2011 - 2013
(7)	VÝSLEDOK HOSPODÁRENIA
(8)	POSÚDENIE VÝVOJA ZADLŽENOSTI NA ROK 2011
ZÁVER

ÚVOD
Predkladám Stanovisko hlavného kontrolóra mesta Košice k Návrhu programového rozpočtu mesta Košice na roky 2011-2013 v zmysle § 18f ods. 1 písm. c) zákona NR SR č. 369/1990 Zb. o obecnom zriadení (ďalej len stanovisko). Východiskom spracovania stanoviska je zákonnosť predloženého návrhu rozpočtu, a to:
a)	návrh rozpočtu je spracovaný v súlade so všeobecne záväznými právnymi predpismi:
•	zákonom č. 583/2004 Z. z. o rozpočtových pravidlách územnej samosprávy § 9 ods. 1, 
•	zákonom č. 564/2004 Z. z. o rozpočtovom určení výnosu dane z príjmu územnej samospráve,
•	zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov,
•	zákonom č. 582/2004 Z. z. o miestnych daniach a miestnom poplatku a drobné stavebné odpady, 
•	nariadením vlády SR č. 668/2004 o rozdeľovaní výnosu dane z príjmu územnej samosprávy, 
•	zákonom č. 597/2003 Z. z. o financovaní základných škôl, stredných škôl a školských zariadení.
b)	návrh rozpočtu je spracovaný v súlade so všeobecne záväzných nariadeniami mesta (ďalej len VZN):
•	VZN č. 76 o poskytovaní dotácií z rozpočtu mesta Košice,
•	VZN č. 71 o miestnych daniach, 
•	VZN č. 70 o dani za užívanie verejného priestranstva,
•	VZN č. 98 o miestnej dani za vjazd a zotrvanie motorového vozidla v historickej časti mesta Košice a o režime užívania historickej časti mesta Košice,
•	VZN č. 100 o miestnom poplatku za komunálne odpady a drobné stavebné odpady na území mesta Košice,
•	VZN č. 104 o dani za ubytovanie,
•	VZN č. 112 o dotáciách na prevádzku a mzdy na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia,
•	VZN č. 113 o úhradách za poskytovanie sociálnych služieb v pôsobnosti územnej samosprávy mesta.
Stanovisko k návrhu rozpočtu výdavkov na rok 2011 som spracovala v programovom členení podľa funkčnej a ekonomickej klasifikácie a návrhu viacročného rozpočtu na roky 2012 – 2013– tabuľkového spracovania, dôvodovej správy k návrhu rozpočtu na roky 2011 – 2013. Návrh rozpočtu bol zverejnený na webovej stránke mesta www.kosice.sk v zákonom stanovenej lehote (najmenej 15 dní pred jeho schválením). 
(1)	TVORBA NÁVRHU ROZPOČTU 
Novelou zákona č. 324/2007 Z. z. sa zaviedla povinnosť aplikovať programový rozpočet. Programový rozpočet je prostriedok ako mesto dosiahne svoje zadefinované zámery v rozvoji územia a potrieb obyvateľstva. Neobsahuje len predpokladaný vývoj v  príjmoch a výdavkoch, ale aj predpokladané výsledky, ktoré mesto dosiahne pri plnení zámerov a cieľov zadefinovaných v programovom rozpočte. Návrh rozpočtu je spracovaný na trojročné obdobie ako nástroj finančnej politiky mesta. Návrh rozpočtov na roky 2012 a 2013 má v jednotlivých finančných ukazovateľoch orientačný charakter. Pri tvorbe viacročného rozpočtu sa vychádza zo schváleného „Programu hospodárskeho a sociálneho rozvoja mesta Košice (2008-2013)“, z prijatých koncepcií rozvoja školstva, kultúry a športu a z prijatého „Komunitného plánu rozvoja sociálnych služieb mesta Košice na rok 2008 - 2013.
A.	METODICKÁ SPRÁVNOSŤ PREDLOŽENÉHO NÁVRHU ROZPOČTU
Návrh rozpočtu príjmov je spracovaný podľa ekonomickej klasifikácie. Návrh rozpočtu výdavkov je predložený podľa funkčnej klasifikácie na úrovni oddiel, skupina, trieda, podtrieda a podľa ekonomickej klasifikácie na úrovni hlavnej kategórie a kategórie pre rok 2011. Predložený návrh rozpočtu nerozdeľuje výdavky podľa zdroja. Odporúčam uvádzať zdroj financovania výdavkov, aby sa vyhlo prípadnému vysvetľovaniu, z akých zdrojov sa dané programové výdaje realizujú. Napr. v minulosti podaný protest prokurátorky zo dňa 21.06.2010. 

B.	ZÁKLADNÁ CHARAKTERISTIKA NÁVRHU ROZPOČTU
Na prerokovanie je predložený návrh viacročného rozpočtu mesta na roky 2011 – 2013 a návrh rozpočtu mesta na rok 2011 s nasledovnými východiskovými ukazovateľmi:
•	Tabuľka 1
Poznámka: % podiel je k celkovým príjmom, resp. výdavkom.
Rozpočet na príslušný rozpočtový rok je záväzný, rozpočty na nasledujúce dva rozpočtové roky sú orientačné. 
(2)	ROZPOČET MESTA KOŠICE
Východiskom tvorby návrhu rozpočtu mesta Košice je odhad finančných zdrojov rozpočtu a  čerpanie v závislosti od plnenia finančných zdrojov mesta. Je predpoklad, že konsolidačné opatrenia, ktoré prijala vláda SR s dôrazom na zníženie výdavkov verejnej správy spomalia ekonomický rast. Riziko vývoja ekonomického rastu mesta je ovplyvňované vývojom slovenskej ekonomiky, finančným trhom a  rizikom dvojitej recesie v nasledujúcich rokoch 2012 a 2013. 
A.	PLNENIE PRÍJMOVEJ ČASTI ROZPOČTU
Návrh rozpočtu uvádza celkový predpoklad plnenia príjmov rozpočtu na rok 2011 vo výške 
131 mil. €. Oproti roku 2010 návrh rozpočtu predpokladá celkový nárast plnenia príjmov o 8,5 %, čo činí nárast o čiastku 10,2 mil. €. Návrh rozpočtu predpokladá nárast príjmov v bežných príjmoch  o 6,43 % oproti skutočnosti roku 2010 a  zaznamenáva nárast kapitálových príjmov oproti roku 2010 až o 35,36 %.
•	Tabuľka 2

B.	ČERPANIE FINANČNÝCH ZDROJOV ROZPOČTU
Návrh rozpočtu uvádza celkový odhad čerpania výdavkov rozpočtu na rok 2011 vo výške 123,1 mil. €. Oproti roku 2010 návrh rozpočtu predpokladá celkové čerpania výdavkov nižšie o 10,60 %, čo činí pokles o čiastku 14,6 mil. €. Ide hlavne o výrazný pokles čerpania kapitálových výdavkoch, a to až 68 % oproti minulému obdobiu.
•	Tabuľka 3

Konštatujem, že čerpanie bežných výdavkov je rozpočtované vo výške 117,1 mil. €, čo je o 1,64 % menej oproti skutočnosti v roku 2010. Bežnými výdavkami sa financujú prevádzkové potreby mesta: mzdy, platy, služobné výdavky, poslanecké odmeny, ostatné osobné vyrovnania, poistné a odvody, výdavky na tovar a služby, ďalej bežné transfery, splátky istín a úrokov. Bežné výdavky tvoria podiel 95 % na celkových výdavkoch mesta na rok 2011. Čerpanie kapitálových výdavkov je rozpočtované vo výške 5,9 mil. €, čo je o 67,96 % menej oproti skutočnosti v roku 2010. Tento nárast súvisí s útlmom investičných aktivít mesta. Kapitálové výdavky tvoria podiel 5 % na celkových výdavkoch mesta. 
C.	FINANČNÉ OPERÁCIE
•	Tabuľka 4

(3)	BEŽNÝ ROZPOČET MESTA KOŠICE 

A.	 BEŽNÉ PRÍJMy
Najväčší podiel na finančných zdrojoch bežného rozpočtu mesta majú vlastné zdroje, a to daňové príjmy vo výške 71,03 % z celkových bežných príjmov mesta, čo predstavuje nárast o 16,56 % oproti roku 2010. Ďalším podielom na finančných zdrojoch príjmov mesta sú nedaňové príjmy vo výške 9,06%. Cudzie zdroje – Granty a transfery majú 20% podiel  na bežných príjmoch.
Oproti roku 2010 je očakávaný rast finančných zdrojov v príjmovej časti rozpočtu o 6,43 %. Určité riziko pri odhade bežných príjmoch existuje, a to v legislatívnych zmenách a na postavení Slovenskej republiky v eurozóne (vývoj meny).

1)	Daňové príjmy – hlavná kategória 100
•	Tabuľka 5

A.	Daň z príjmov
Najdôležitejším príjmom rozpočtu sú vlastné zdroje - daňové príjmy a tvoria 62,25 % z celkových daňových príjmov mesta. V návrhu rozpočtu sa predpokladá nárast daňových príjmov oproti roku 2010 o 24,36 %. Existuje stále riziko v plnení daňových príjmov, ktoré môže byť nižšie ako sa odhaduje v návrhu rozpočtu. Dôvodom môže byť konsolidácia verejných zdrojov Vlády SR,  dobeh ekonomickej a hospodárskej krízy a dobeh daní za predchádzajúce obdobie. Určitý vplyv na daň z príjmov má aj novela zákona č. 595/2003 Z. z. o dani z príjmov v znení neskorších predpisov, napr. rozšírenie základu dane pre FO na základe určitých opatrení, 2 % pre neziskové organizácie atď. 
B.	Daň z majetku
Ďalším dôležitým vlastným finančným zdrojom sú dane z majetku, ktoré tvoria 19,46% z celkových daňových príjmov. V návrhu rozpočtu je predpokladaný nárast plnenia oproti roku 2010 o 8,08 %. Predpokladané plnenie je 16,4 mil. €. Členenie daní z majetku je nasledovné:
•	Tabuľka 6

Najvýraznejšie percentuálne zastúpenie má daň z nehnuteľností, a to zo stavieb. Návrh rozpočtu predpokladá nárast v dani z pozemkov o 9,87 %, čo činí nárast o 1,2 mil. € oproti roku 2010. V textovej časti programového rozpočtu sa neuvádzajú bližšie informácie. Dôležitým faktorom je aktívny systém registrácie nových daňových poplatníkov a aktualizácia registra, vyrubovacie konania, vytýkacie konania a inkasné konania zo strany mesta ako správcu týchto daní. V prípade zistenia nesplnenia daňových povinností poplatníka ide o účinnosť a efektívnosť systému vymáhania daňových nedoplatkov a sankčných úrokov zo strany správcu daní. V tomto prípade ide o výnos mesta. 

Návrh rozpočtu neuvádza odhad vývoja daní z majetku pre rok 2012. Tu je potrebné podotknúť, že je pripravovaná novela zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady, kde Vláda SR navrhuje konsolidovať limity. To znamená, že tento odhadovaný príjem sa môže meniť pozitívne alebo negatívne.
C.	Dane za tovary a služby 
Dane za tovar a služby sú súčasťou vlastných finančných zdrojov vo výške 18,29 % z celkových daňových príjmov. Uvedený príjem je odhadovaný o 3,14 % vyšší oproti roku 2010. Finančný pokles oproti roku 2010 sa predpokladá za daň za psa, a to 2 %. V návrhu rozpočtu sa predpokladá nárast finančných prostriedkov v dani za ubytovanie, a to až o 21 %. Predpokladá sa nárast tohto príjmu z dôvodu konania Majstrovstiev sveta v hokeji 2011.
Dôležitým faktorom je aktívny systém registrácie nových daňových poplatníkov a aktualizácia registra poplatníkov so zameraním na riziká registrácie z dôvodu predchádzania daňovým únikom. 

•	Tabuľka 7
  
2)	Nedaňové príjmy - hlavná kategória 200
Dôležitým finančným zdrojom rozpočtu sú nedaňové príjmy. Návrh rozpočtu zaznamenáva mierny nárast oproti roku 2010 o 4,58 %, čo predstavuje nárast o čiastku 0,474 tis. €. Najvýraznejší pokles je zaznamenaný v položkách za príjmy z podnikania, administratívne poplatky a úroky z tuzemských úverov, pôžičiek a vkladov a iných nedaňových príjmov.
•	Tabuľka 8

A.	Príjmy z podnikania a z vlastníctva majetku
Podiel tejto položky je vo výške 48 % k nedaňovým príjmom. Návrh rozpočtu zaznamenáva mierny pokles príjmov oproti roku 2010 o 1 %. Najvýraznejší odhadovaný nárast príjmov je v položke z prenajatých pozemkov - školstvo a to až o 75 % oproti roku 2010. V textovej časti nie sú uvedené bližšie informácie. Taktiež návrh rozpočtu odhaduje pokles príjmov z prenajatých pozemkoch o 12 % a to v položke ostatné. Predpokladám, že tento pokles je zo zrušenia nájomných zmlúv z titulu predaja nehnuteľností alebo výpovede nájomných zmlúv. Vo všeobecnosti v  týchto príjmoch sú skryté rezervy, a preto odporúčam vypracovať analýzu cien za prenájom nehnuteľností a prehodnotiť existujúce nájomné zmluvy. V návrhu rozpočtu sa uvažuje s nárastom príjmov o 6 % z prenajatých budov, priestorov a objektov oproti predchádzajúcemu roku, čo predstavuje čiastku  0,215 tis. €. Príjmy z podnikania a z vlastníctva majetku sú zdrojom čerpania bežných výdavkov rozpočtu. Výrazný nárast príjmov sa predpokladá v položke prenajatých strojov, prístrojov – obchodné spoločnosti. Na rozpočet mesta bude mať výrazný vplyv aj novela zákona č. 595/2003 o daní z príjmov v znení neskorších predpisov, nakoľko sa uvažuje, že mestá a obce za príjem z prenájmu a predaj majetku budú povinné odvádzať daň. 
•	Tabuľka 9

B.	Administratívne poplatky a platby 
Podiel je vo výške 32 % k nedaňovými príjmom. Návrh rozpočtu predpokladá celkový pokles plnenia príjmov oproti roku 2010 o 1,38 %. Pokles plnenia je zaznamenaný v poplatkoch za predaj výrobkov, tovarov a služieb SSP, čo predstavuje  pokles oproti roku 2010 o 21,36 %. Dôvod predpokladaného poklesu nie je v textovej časti uvedený. Taktiež je uvedený predpokladaný nárast plnenia o 12 % v položke pokuty a penále. V textovej časti nie je uvedený komentár, na základe akého predpokladu sa odhaduje takýto nárast v danej položke.
•	Tabuľka 10

C.	Úroky z domácich úverov, pôžičiek a vkladov 
Návrh predpokladá v danej príjmovej položke pokles oproti roku 2010 o 49,59 %. V textovej časti návrhu rozpočtu nie je uvedený komentár. Predpokladám, že tento pokles je ovplyvnený vývojom finančného trhu, a to poklesom úrokových sadzieb počas ekonomickej a hospodárskej krízy.
•	Tabuľka 11

D.	Iné nedaňové príjmy
Podiel tejto položky je vo výške 20 % k nedaňovým príjmom. Návrh rozpočtu v tejto príjmovej položke zaznamenáva výrazný nárast oproti roku 2010 o 37,06 %. V textovej časti návrhu rozpočtu nie je bližšie uvedené, z akého dôvodu sa predpokladá taký výrazný nárast, a to o čiastku 0,597 tis. € oproti roku 2010. 
•	Tabuľka 12

B.	Cudzie finančné zdroje – granty a transfery – hlavná kategória 300
V návrhu rozpočtu sa predpokladá pokles príjmu o 5,3 mil. € v roku 2011, čo je pokles o 18,27 % oproti roku 2010. Treba uviesť, že konsolidačné opatrenia Vlády SR predpokladajú zníženie transferov pre miestnu samosprávu, a to z dôvodu znižovania deficitu verejnej správy a hrubého domáceho produktu.
•	Tabuľka 13

C.	BEŽNÉ VÝDAVKY - hlavná kategória 600
Najväčší podiel – 29 % na čerpaní bežných výdavkov mesta podľa ekonomickej klasifikácií má Program 8 – Plánovanie, manažment a kontrola.
Program 4 Školstvo má podiel na čerpaní celkových bežných výdavkov mesta podľa ekonomickej klasifikácií vo výške 26 %. Údaj je očistený od štátneho transferu.
Ďalší výrazný podiel - 22 % na čerpaní celkových bežných výdavkov podľa ekonomickej klasifikácie má Program 5 Doprava. 
Program 3 Zdravé mesto má podiel na celkovom čerpaní bežných výdavkov podľa ekonomickej klasifikácie vo výške 18 %. 

•	Tabuľka 14

A.	Príspevkové a rozpočtové organizácie
Určitý podiel na čerpaní bežných výdavkov majú rozpočtové a príspevkové organizácie, ktoré sú napojené na rozpočet mesta a  sú rozpočtované v jednotlivých programoch. Ide o tieto organizácie : 
•	Stredisko sociálnej pomoci mesta Košice,
•	Psychosociálne centrum,
•	Zoologická záhrada Košice,
•	Knižnica pre mládež mesta Košice,
•	Správa mestskej zelene Košice.

•	Tabuľka 15

B.	Obchodné spoločnosti
V zakladateľskej pôsobnosti mesta Košice sú ďalšie obchodné spoločnosti, ktoré sú cez finančné vzťahy naviazané na rozpočet mesta Košice. Ide o tieto spoločnosti: 
•	Správa majetku mesta Košice s.r.o.  - 100% podiel mesta Košice,
•	Bytový podnik mesta Košice s. r. o .- 100% podiel mesta Košice,
•	Dopravný podnik mesta Košice a.s. – 100% podiel mesta Košice,
•	Mestské lesy Košice a.s.                 – 100% podiel mesta Košice, 
•	Tepelné hospodárstvo s.r.o.	      - 100% podiel mesta Košice,
•	Mestský futbalový klub Košice a.s.  –  50% podiel mesta Košice,
•	Kosit, a.s.                                       –  34 % podiel mesta Košice.

•	Tabuľka 16

C.	Všeobecne záväzné nariadenie mesta Košice č. 76 O poskytovaní dotácií z rozpočtu mesta Košice
Dotácie na rok 2010 sú podľa ekonomickej klasifikácie 640 - bežné transfery rozpočtované v celkovej výške 10 000 €. Ide o Program č. 8 Plánovanie, manažment a kontrola.
(4)	KAPITÁLOVÝ ROZPOČET
a)	KAPITÁLOVÉ PRÍJMY – hlavná kategória - 230, 320
Kapitálové príjmy majú na celkových príjmoch 9 % podiel. Návrh kapitálových príjmov zaznamenáva nárast oproti roku 2010 o 35,36 %. Ide o nárast o 3 mil. € oproti skutočnosti roku 2010. Najvýraznejší pokles je zaznamenaný v predaji bytov a nebytových priestorov a to o 39 %. Navrhovateľ predpokladá pokles kapitálových príjmov o 48 % v predaji pozemkov. 
Odporúčam vykonať analýzu nadbytočného majetku a jeho využiteľnosti. Je dôležité spracovať dlhodobý plán odpredaja tohto majetku. Pri posudzovaní odpredaja majetku Majetkovou komisiou odporúčam pri predaji majetku nájomcovi vyhodnocovať ekonomický úžitok príjmu z nájmu a predajnej ceny, nakoľko mesto má uprednostňovať nájomný vzťah pred predajom. Taktiež odporúčam aby sa pri odpredaji majetku mesta prihliadalo aj na účtovnú zostatkovú hodnotu evidovanú v účtovníctve a to z dôvodu zabráneniu vzniku účtovnej straty, keď je výnos z predaja nižší ako účtovná zostatková hodnota majetku. 
Na plnenie kapitálových príjmov bude mať výrazný vplyv aj novela zákona č. 595/2003 o dani z príjmov v znení neskorších predpisov. Zrušenie výnimky ovplyvňuje príjem z predaja majetku a výdavky bežného rozpočtu (dane).
b)	KAPITÁLOVÉ VÝDAVKY – hlavná kategória – 700, 720 
Kapitálové výdavky majú na celkových výdavkoch 5 % podiel. Návrh rozpočtu predpokladá čerpanie kapitálových výdavkov vo výške 5,9 mil. €. Návrh rozpočtu odhaduje pokles čerpania oproti roku 2010 o 68 %, čo predstavuje čerpanie o 12,6 mil. € menej ako v roku 2010.

•	Tabuľka 17

•	Tabuľka 18

Z uvedeného prehľadu ekonomickej klasifikácie je zrejmé, že najväčšie čerpanie je predpokladané v Programe č. 8 Plánovanie, manažment a kontrola a to až o 26,29% z celkového odhadu čerpania kapitálových výdavkov. V textovej časti návrhu prekladateľ neuvádza konkrétne údaje týkajúce sa projektu. 
V programe č. 2 Mesto kultúry - Mesto Košice bude čerpať návratné finančné zdroje na predfinancovanie projektu, a taktiež má mesto spoluúčasť na projekte vo výške 5 % z čiastky 
60 mil. €, čo činí čiastku 3 mil. €. Uvedený projekt bude financovaný zo štrukturálnych fondov a štátneho rozpočtu. Odhad čerpania je 17,39% z celkového podielu na kapitálových výdavkoch.
Ďalšie predpokladané výrazné čerpanie kapitálových výdavkoch je v Programe 5 Doprava – 13,09 % z celkového odhadu kapitálových výdavkov. V textovej časti je uvedená príprava a spoluúčasť na rozvojových projektoch. Ďalší podiel na čerpaní kapitálových výdavkov vo výške 6,83 % je odhadovaný v Programe 4 Školstvo. 
Zákon č. 583/2004 Z. z. o rozpočtových pravidlách územnej samosprávy uvádza povinnosť realizovať programové rozpočtovanie, ktoré by sa malo týkať aj investičných plánov mesta ako súčasti kapitálového rozpočtu. Práve tieto investičné plány majú definovať zámery, ciele, merateľné ukazovatele, začiatok a koniec realizácie programu, finančné krytie v jednotlivých rozpočtových rokoch. Navrhovateľ v textovej časti neuvádza tieto údaje. Hodnotenie investičných plánov v kapitálovom rozpočte hodnotím za problematické z týchto dôvodov: 
•	časové hľadisko, 
•	riziko finančných zdrojov, 
•	počet rozpracovaných projektov,
•	termíny plnenia, 
•	monitoring realizácie projektu¸ 
•	sústredenie na realizáciu projektu ako výsledok projektu, 
•	verejné obstarávanie,
•	neoprávnená náklady, ktoré majú vplyv na dlhovú službu mesta Košice.
(5)	FINANČNÉ OPERÁCIE 
a)	Príjmové finančné operácie – finančné aktíva a pasíva
Návrh rozpočtu odhaduje pokles finančných príjmov oproti roku 2010 o čiastku 21, 5 mil. €. V návrhu rozpočtu sa nepredpokladá prevod prebytku do fondov mesta. Návrh rozpočtu obsahuje príjem o návratné finančné zdroje týkajúce sa projektu Košice - Európske hlavné mesto kultúry 2013 na prefinancovanie a spoluúčasť 5 % z celkových finančných zdrojov na projekte. V textovej časti sú uvedené informácie týkajúce sa realizácie investičného projektu Košice – INTERFACE 2013 v kapitálových výdajoch v Programe 2 Mesto kultúry. Konkrétne informácie sa v návrhu rozpočtu neuvádzajú, čo by ale bolo vhodné uviesť pri čerpaní kapitálových výdavkov.
•	Tabuľka 19

b)	Výdavkové finančné operácie – finančné aktíva a pasíva
•	Tabuľka 20

Finančné výdavky uvádzajú nárast oproti roku 2010 o 6 mil. €. Ide o splátky istín a úrokov na prijaté úvery na financovanie vlastných investičných projektov a na refinancovanie, prefinancovanie a na spoluúčasť na investičných projektoch realizovaných cez štrukturálne a štátne fondy z predchádzajúcich rokov. Konkrétnejšie informácie nie sú uvedené v textovej časti návrhu rozpočtu. Úhrada istín a úrokov je uvedená v Programe 9 Interné služby – Ostatná podpora 0.1.7. Transakcia verejného dlhu – ekonomická klasifikácia 650. V textovej a v tabuľkovej časti predkladaný návrh neuvádza funkčnú klasifikáciu pre finančné operácie v zmysle Opatrenia MF SR MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie.
(6)	PROGRAMOVÝ ROZPOČET NA ROKY 2011 - 2013

Predkladaný návrh rozpočtu nehodnotím ako strednodobý ekonomický nástroj, nakoľko programový rozpočet obsahuje len návrh príjmov a výdavkov na rok 2011 v programovom členení, funkčnej klasifikácií a ekonomickej klasifikácií. Viacročný rozpočet na roky 2011,2012,2013 je spracovaný v tabuľkovej forme ako sumár na obdobie rokov 2012 – 2013,ktorý obsahuje funkčnú klasifikáciu. Ekonomickú klasifikáciu obsahuje len príjmová časť rozpočtu. Výdavková časť nie je členená podľa ekonomickej klasifikácií. Pretrvávajú nedostatky vo formulácií cieľov, zámerov a merateľných ukazovateľov. Napríklad v určení mernej jednotky – napr. Program 5 Podprogram 3, 
Podprogram 5. 

a)	Návrh bežného rozpočtu odhaduje nárast čerpania bežných výdavkoch oproti roku 2010 
v týchto programoch:
-	9 Program Interné služby, a to o 32 %. Návrh rozpočtu odhaduje vyššie čerpanie o 2,27 mil. €.
•	1 Program Mesto rodiny, a to o 2 %. Návrh rozpočtu odhaduje vyššie čerpanie o 50 tis. €.
•	2 Program Mesto kultúry, a to o 1 %. Návrh rozpočtu odhaduje vyššie čerpanie o 30 tis. €.
b)	Návrh bežného rozpočtu odhaduje najväčší pokles čerpania bežných výdavkoch oproti roku 2010 v týchto programoch:
•	1 Program Služby občanom, a to o 29 %. Návrh rozpočet odhaduje pokles čerpania o 0,277 tis. €
•	10 Program Podporná činnosť, a to o 6%. Návrh rozpočet odhaduje pokles čerpania o 0,499 tis. €.

c)	Návrh kapitálového rozpočtu odhaduje nárast čerpania kapitálových výdavkoch oproti roku 2010 v týchto programoch:
•	2 Program Mesto kultúry, a to o 73 % Návrh rozpočtu odhaduje vyššie čerpanie o 0,753 tis. €.
•	6 Program Bezpečnosť, a to o 52 %. Návrh rozpočtu odhaduje vyššie čerpanie o 0,133 tis. €.
•	5 Program Doprava, a to o 42 %. Návrh rozpočtu odhaduje vyššie čerpanie o 0,330 tis. €.
d)	Návrh kapitálového rozpočtu odhaduje najväčší pokles čerpania kapitálových výdavkoch oproti roku 2010 v týchto programoch:
•	8 Program Plánovanie manažment a kontrola. Návrh rozpočtu odhaduje pokles čerpania 
o 8,1 mil. €.
•	3 Program Zdravé mesto. Návrh rozpočtu odhaduje pokles čerpania o 3,6 mil. €.
•	7 Program Služby občanom. Návrh rozpočtu odhaduje pokles čerpania o 0,425 mil. €.
•	1 Program Mesto rodiny. Návrh rozpočtu odhaduje pokles čerpania o 0,887 tis. €.
(7)	VÝSLEDOK HOSPODÁRENIA 

•	Tabuľka 21
 Poznámka: % podiel je k celkovým príjmom, resp. výdavkom.
Podľa zákona č. 583/2004 Z. z. o rozpočtových pravidlách územnej samosprávy sa rozpočet zostavuje ako vyrovnaný alebo prebytkový. Konštatujem, že návrh rozpočtu je pre rok 2011 zostavený:
BEŽNÝ ROZPOČET – PREBYTKOVÝ VO VÝŠKE 2,1 MIL. €
KAPITÁLOVÝ ROZPOČET – PREBYTKOVÝ VO VÝŠKE 5,8 MIL. €
(8)	POSÚDENIE VÝVOJA ZADLŽENOSTI NA ROK 2011
Do celkovej sumy dlhu mesta sa nezapočítava dlh z prijatia návratných zdrojov financovania z vládnych podporných programov a Euro fondov. Do sumy ročných splátok návratných zdrojov financovania sa nezapočítava suma jednorazového predčasného splatenia návratných zdrojov financovania.
Predikcia čistého dlhu a splátkovej rezervy pre rok 2011 
•	Ukazovateľa čistého dlhu pre rok 2011 dosiahne predpokladanú hodnotu 38,23 %. 
•	Úverová rezerva pre rok 2011 dosiahne predpokladanú sumu 24,74 mil. €.
•	Ukazovateľ splátkovej rezervy pre rok 2011 dosiahne predpokladanú hodnotu 10 %.
•	Splátková rezerva pre rok 2011 dosiahne predpokladanú sumu 16,3 mil. €.

•	Tabuľka 22

Nemôžem vylúčiť určité riziká, ktoré priamo alebo nepriamo môžu negatívne ovplyvniť dlh mesta v roku 2011. Ide o tieto riziká: 
A.	Priame riziká
•	zmeny vo vývoji bežných príjmov v priebehu roka 
•	schopnosť splácať istiny a úroky týkajúce sa financovania a pre - predfinancovania investičného programu mesta Košice,
•	úpravy rozpočtu ak je počítané s ďalšími úverovými zdrojmi, ktoré navršujú dlh,
•	stav dlhodobých záväzkov mesta Košice,
•	projekty PPP,
•	stav finančnej rezervy mesta Košice (rezervný fond),
•	vývoj inflácie, ktorá ovplyvňuje úroky,
•	ekonomické a hospodárske opatrenia Vlády SR, MF SR.
B.	Nepriame riziká
•	stav a  hodnota predaného dlhodobého majetku a odpisy dlhodobého majetku mesta Košice,
•	organizácie a spoločnosti, ktoré sú priamo naviazané na rozpočet mesta Košice a využívajú úverové zdroje. Nap.: DPMK a.s., SMZ Košice, BPMK s.r.o., MFK Košice a.s. a iné.
•	nemožno vylúčiť ani tú skutočnosť, že môže dôjsť k okolnostiam v priebehu realizácie odsúhlasených investičných projektov z Euro fondov, že niektorý projekt bude vylúčený a mesto Košice bude splácať projekt z vlastných zdrojov. 
Odporúčam naďalej zvažovať ďalšie úverové zaťaženie mesta Košice pred prijatím nových úverov.
•	Tabuľka 23

ZÁVER
Návrh viacročného rozpočtu mesta Košice na roky 2011 – 2013 a Návrh programového rozpočtu mesta Košice na rok 2011 je spracovaný v súlade so všeobecnými záväznými predpismi:
•	Zákon č. 583/2004 Z. z. o rozpočtových pravidlách územnej samosprávy § 9 ods. 1, 
•	Zákon č. 564/2004 Z. z. o rozpočtovom určení výnosu dane z príjmu územnej samospráve,
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov,
•	Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady, 
•	Nariadenie vlády SR č. 668/2004 o rozdeľovaní výnosu dane z príjmu územnej samosprávy, 
•	Zákon č. 597/2003 Z. z. o financovaní základných škôl, stredných škôl a školských zariadení.

Na základe uvedeného odporúčam Mestskému zastupiteľstvu v Košiciach
schváliť 
Návrh programového rozpočtu mesta Košice na rok 2011.

Ing. Hana Jakubíková
Hlavný kontrolór mesta Košice

	V stanovisku uvádzam pripomienky, ktorým odporúčam venovať zvýšenú pozornosť pri plnení finančných zdrojov a ich čerpaní. Je potrebné klásť dôraz na dodržiavanie rozpočtovej disciplíny všetkých subjektov, ktoré sa podieľajú na rozpočtovom procese, a tým udržiavať rozpočtovú rovnováhu. Taktiež venovať náležitú pozornosť investičnému programu mesta Košice a tým aj dlhovej službe mesta Košice. 

Košice 14. 04. 2011